《枫桥诗》
宋代·陈舜俞

二十送上乡老书，白发堂上欢愉愉。
岐亭酒罢不忍别，二百馀里来姑苏。
枫桥古岸冬十月，霜风切骨草木枯。
拜起欲去更付嘱，携手泫然双泪珠。
明年偶中崇政第，赤城山下欣迎扶。
穹苍不与夺荣养，星霜未周罹明诛。
颜色不见已三岁，肝血泣尽留形躯。
隐沦无业养慈老，骫骳又作卑官图。
还道枫桥旧别地，依依风物春阳敷。
人烟山色一如昨，齿发独改亲则无。
万杵入心交落涕，水边且欲留行橹。
平生一天已无戴，纵得寸禄何为娱。
时乎穷达又未决，行矣愿报生前劬。

作者简介：（?—1072）宋湖州乌程人，字令举，号白牛居士。仁宗庆历六年进士。嘉祐四年复举制科第一。官著作佐郎。神宗熙宁三年，以屯田员外郎知山阴县。反对“青苗法”，疏谓其法乃“别为一赋以敝海内，非王道之举”，责监南康军盐酒税。有《都官集》等。